作者:林正大
標題:賀新涼・賀新郎
內容:蘭亭當日事。有崇山、茂林修竹，群賢畢至。湍急清流相映帶，旁引流觴曲水。但暢敘、幽情而已。一詠一觴真足樂，厭管絃絲竹紛塵耳。春正暮，共修禊。惠風和暢新天氣。騁高懷、仰觀宇宙，俯察品類。俯仰之間因所寄，放浪形骸之外。曾不知、老之將至。感慨舊遊成陳跡，念人生、行樂都能幾。後視今，猶昔爾。